### NN 88/2016 (30.9.2016.), Odluka o proglašenju projekta "Hotel Park 5\*, Rovinj" strateškim investicijskim projektom Republike Hrvatske

VLADA REPUBLIKE HRVATSKE

1897

Na temelju članka 11. Zakona o strateškim investicijskim projektima Republike Hrvatske (»Narodne novine«, br. 133/13, 152/14 i 22/16), Vlada Republike Hrvatske je na sjednici održanoj 28. rujna 2016. godine donijela

ODLUKU

O PROGLAŠENJU PROJEKTA »HOTEL PARK 5\*, ROVINJ« STRATEŠKIM INVESTICIJSKIM PROJEKTOM REPUBLIKE HRVATSKE

I.

Na prijedlog Povjerenstva za procjenu i utvrđivanje prijedloga strateških projekata, projekt pod nazivom »Hotel Park 5\* Rovinj« (u daljnjem tekstu: Hotel Park) proglašava se strateškim investicijskim projektom Republike Hrvatske.

II.

Vrijednost ukupnih troškova projekta procijenjena kroz materijalnu i nematerijalnu imovinu iznosi 539.000.000,00 kuna.

III.

Investitor je trgovačko društvo Maistra d.d., Obala V. Nazora 6, 52210 Rovinj, OIB: 25190869349, (u daljnje tekstu: Maistra).

IV.

Projekt Hotel Park se financira privatnim kapitalom.

V.

Lokacija realizacije projekta je Grad Rovinj, Istarska županija.

VI.

Projekt Hotel Park uključuje u pogledu ciljeva, učinaka i utjecaja na razvoj gospodarstva u smislu kriterija iz članka 5. Zakona o strateškim investicijskim projektima Republike Hrvatske sljedeće: zamjenu postojeće građevine hotela Park 3\* s izgradnjom luksuznog turističkog objekta kategorije 5\*, tipa Yacht harbour hotela, unutar obuhvata novoformirane građevinske čestice računske površine 35.362 m2 (z.k.č.br. 8504/4, 8500/1, 8504/12, 8494/35, 10070/4, 8494/12, 8500/4, 8504/3, 8504/7, 8506/2, 8500/11, 8500/6, 8500/10, 8504/8, 10108/3 – sve k.o. Rovinj), sukladno dokumentima prostornoga uređenja odnosno Detaljnom planu uređenja turističke zone Monte Mulini u Rovinju. Predviđa se cjelogodišnje poslovanje hotela kapaciteta 209 smještajnih jedinica, od čega 190 ekskluzivnih soba veličine 40 m2 i 20 apartmana veličine od 60 do 100 m2 (ukupno oko 500 ležajeva), od kojih će veliki dio imati vanjski mali privatni bazen. Novi Hotel Park će uz smještaj najviše kategorije nuditi i dodatne sadržaje u Wellness i SPA centru s vanjskim i unutarnjim bazenima, kongresno-koncertnim dvoranama i ostalim prostorima za pružanje usluga visoke razine kvalitete, te garažom sa 160 parkirnih mjesta za potrebe hotela i 180 mjesta za javne potrebe i potrebe ACI marine. Realizacijom projekta Hotel Park očekuju se značajni dugoročni pozitivni direktni i indirektni multiplikativni učinci na gospodarstvo Grada Rovinja, Istarske županije i Republike Hrvatske u cjelini kroz povećanje broja ležajeva u kategoriji 5\*, povećanje prihoda s inozemnog tržišta, otvaranje 85 novih radnih mjesta, povećanje prihoda i zaposlenosti kod dobavljača hrvatskih proizvoda i usluga, povećanje zaposlenosti u građevinarstvu tijekom izgradnje, povećanje prihoda građevinara, proizvođača građevinskog materijala i opreme za hotele, pozitivni učinak od izvoza usluga na platnu bilancu Republike Hrvatske.

VII.

Projekt Hotel Park ispunjava uvjete propisane Zakonom o strateškim investicijskim projektima Republike Hrvatske, zbog sljedećih činjenica:

– realizacijom se stvaraju uvjeti za zapošljavanje većeg broja osoba

– znatno pridonosi razvoju i poboljšanju uvjeta i standarda pružanja usluga

– primjenom suvremenih materijala i tehnologija u izgradnji i opremanju objekata pozitivno se utječe na okoliš te pridonosi održivom razvitku i zaštiti prostora i okoliša

– realizacija doprinosi povećanju konkurentnosti gospodarstva u sektoru turizma

– pozitivno utječe na više gospodarskih djelatnosti

– u skladu je s dokumentima prostornoga uređenja

– ima procijenjenu vrijednost veću od 150.000.000,00 kuna

– u skladu je sa strateškim dokumentima Europske unije i Republike Hrvatske, uključujući i Strategiju razvoja turizma Republike Hrvatske do 2020. godine (»Narodne novine«, broj 55/13)

– realizacijom se doprinosi povećanju broja hotelskih kapaciteta viših kategorija

– u izrazitoj je funkciji produljenja turističke sezone

– pripada kategoriji investicijskih projekata koji uključuju aktivnosti turističkih usluga visoke dodane vrijednosti.

VIII.

Za realizaciju projekta Hotela Park potrebno je posebice provesti sljedeće osnovne postupke i radnje:

– donošenje odluke o načinu raspolaganja nekretninama u vlasništvu Republike Hrvatske – neposredna prodaja po tržnoj vrijednosti

– ustupanje nadležnosti (nakon proglašenja strateškim) za izdavanje dozvola s Ministarstva graditeljstva i prostornoga uređenja na Grad Rovinj

– postupak ishođenja građevinske dozvole za izgradnju hotela, sukladno Zakonu o gradnji (»Narodne novine«, broj 153/13)

– građenje građevine, odnosno izvođenje radova na objektu

– postupak ishođenja uporabne dozvole, sukladno Zakonu o gradnji (»Narodne novine«, broj 153/13)

– postupak utvrđivanja uvjeta za obavljanje ugostiteljske djelatnosti, sukladno Zakonu o ugostiteljskoj djelatnosti (»Narodne novine«, broj 85/15).

Cjeloviti pregled upravnih i drugih postupaka i radnji potrebnih za pripremu i provedbu projekta Hotel Park (hodogram aktivnosti):

– podnošenje prijedloga za uknjižbu za kč.br. 8494/35, k.o. Rovinj, na temelju presude Trgovačkog suda u Pazinu u korist Republike Hrvatske

Nositelj obveze: Općinsko državno odvjetništvo u Puli

– podnošenje prijedloga za uknjižbu za kč.br. 8504/12, k.o. Rovinj, u korist Maistra, a temeljem tabularne isprave koju je Grad Rovinj dužan izdati Maistri, sukladno tripartitnom sporazumu

Nositelj obveze: Maistra/Grad Rovinj

– sklapanje kupoprodajnog ugovora odnosno izdavanje tabularne isprave za kč.br. 10070/4, k.o. Rovinj, u vlasništvu Grada Rovinja (ranije javna cesta)

Nositelj obveze: Grad Rovinj/Maistra

– podnošenje prijedloga za uknjižbu za kč.br. 10070/4, k.o. Rovinj, u korist Maistra

Nositelj obveze: Maistra

– podnošenje zahtjeva Maistre Ministarstvu pomorstva, prometa i infrastrukture da se, temeljem Odluke o izmjeni Odluke o koncesiji pomorskog dobra u svrhu gospodarskog korištenja luke posebne namjene – luke nautičkog turizma Rovinj (»Narodne novine«, broj 115/15), za kč.br. 10108/3, k.o. Rovinj, izda mišljenje/tumačenje, da je ta čestica izgubila status pomorskog dobra

Nositelj obveze: Maistra

– izdavanje mišljenje/tumačenja Ministarstva pomorstva, prometa i infrastrukture da je kč.br. 10108/3, k.o. Rovinj, temeljem Odluke o izmjeni Odluke o koncesiji pomorskog dobra u svrhu gospodarskog korištenja luke posebne namjene – luke nautičkog turizma Rovinj (»Narodne novine«, broj 115/15), izgubila status pomorskog dobra

Nositelj obveze: Ministarstvo pomorstva, prometa i infrastrukture

– podnošenje prijedloga za uknjižbu prava vlasništva na kč.br. 10108/3, k.o. Rovinj, na ime Republike Hrvatske

Nositelj obveze: Općinsko državno odvjetništvo u Puli

– donošenje odluke o načinu raspolaganja nekretninama u vlasništvu Republike Hrvatske (neposredna prodaja po tržišnoj vrijednosti)

Nositelj obveze: Državni ured za upravljanje državnom imovinom/Povjerenstvo za raspolaganje nekretninama u vlasništvu Republike Hrvatske

– potpis kupoprodajnog ugovora za nekretnine u vlasništvu Republike Hrvatske

Nositelj obveze: Državni ured za upravljanje državnom imovinom/Maistra

– alternativno na gornje dvije točke: predaja zahtjeva Maistre i izdavanje suglasnosti Državnog ureda za upravljanje državnom imovinom za zemljište u vlasništvu Republike Hrvatske radi ishođenja građevinske dozvole za katastarske čestice unutar obuhvata građevinske čestice Hotela Park

Nositelj obveze: Maistra/Državni ured za upravljanje državnom imovinom

– donošenje odluka o prijenosu nadležnosti (ili ovlasti) s Ministarstva graditeljstva i prostornoga uređenja na Grad Rovinj za izdavanje dokumenata (građevinskih i uporabnih dozvola) u svezi gradnje Hotela Park, a nakon donošenja Odluke o proglašenju projekta strateškim investicijskim projektom Republike Hrvatske

Nositelj obveze: Ministarstva graditeljstva i prostornoga uređenja.

– izdavanje građevinske dozvole za gradnju zamjenske građevine ugostiteljsko-turističke namjene Hotel Park

Nositelj obveze: Grad Rovinj, Odjel gradske uprave za provedbu dokumenata prostornog uređenja i građenje

– podnošenje zahtjeva za izdavanje lokacijske dozvole za izmještanje vodovodne cijevi Fi 300 mm sukladno Detaljnom urbanističkom planu (DPU) turističke zone Monte Mulini

Nositelj obveze: Maistra

– izdavanje lokacijske dozvole za izmještanje vodovodne cijevi Fi 300 mm sukladno Detaljnom urbanističkom planu (DPU) turističke zone Monte Mulini

Nositelj obveze: Grad Rovinj, Upravni odjel za prostorno planiranje, zaštitu okoliša i izdavanje akata, Odsjek za izdavanje akata

– podnošenje zahtjeva za izdavanje suglasnosti radi ishođenja građevinske dozvole za izmještanje vodovodne cijevi Fi 300 mm sukladno Detaljnom urbanističkom planu (DPU) turističke zone Monte Mulini

Nositelj obveze: Istarski vodovod d.o.o. Buzet

– izdavanje suglasnosti radi izdavanja građevinske dozvole za izmještanje vodovodne cijevi Fi 300 mm sukladno Detaljnom urbanističkom planu (DPU) turističke zone Monte Mulini

Nositelj obveze: Grad Rovinj, Maistra i Republika Hrvatska

– podnošenje zahtjeva za izdavanje građevinske dozvole radi ishođenja građevinske dozvole za izmještanje vodovodne cijevi Fi 300 mm sukladno Detaljnom urbanističkom planu (DPU) turističke zone Monte Mulini

Nositelj obveze: Istarski vodovod d.o.o. Buzet i/ili Maistra

– izdavanje građevinske dozvole radi ishođenja građevinske dozvole za izmještanje vodovodne cijevi Fi 300 mm sukladno Detaljnom urbanističkom planu (DPU) turističke zone Monte Mulini

Nositelj obveze: Grad Rovinj, Upravni odjel za prostorno planiranje, zaštitu okoliša i izdavanje akata, Odsjek za izdavanje akata

– podnošenje zahtjeva za izdavanje suglasnosti radi ishođenja građevinske dozvole za izmještanje SN vodova sukladno Detaljnom urbanističkom planu (DPU) turističke zone Monte Mulini

Nositelj obveze: društvo HEP ODS d.o.o.

– izdavanje suglasnosti radi izdavanja građevinske dozvole za izmještanje SN vodova sukladno Detaljnom urbanističkom planu (DPU) turističke zone Monte Mulini

Nositelj obveze: Grad Rovinj, Maistra i Republika Hrvatska

– podnošenje zahtjeva za izdavanje građevinske dozvole radi ishođenja građevinske dozvole za izmještanje SN vodova sukladno Detaljnom urbanističkom planu (DPU) turističke zone Monte Mulini

Nositelj obveze: društvo HEP ODS d.o.o.

– izdavanje građevinske dozvole za izmještanje SN vodova sukladno Detaljnom urbanističkom planu (DPU) turističke zone Monte Mulini

Nositelj obveze: Grad Rovinj, Upravni odjel za prostorno planiranje, zaštitu okoliša i izdavanje akata, Odsjek za izdavanje akata

– podnošenje zahtjeva Ministarstvu poljoprivrede, Upravi šumarstva, lovstva i drvne industrije za izdavanjem Rješenja o dozvoli krčenja, odnosno čistoj sječi šume u svrhu gradnje građevine

Nositelj obveze: Maistra

– izdavanje Rješenja o dozvoli krčenja, odnosno čistoj sječi šume u svrhu gradnje građevine

Nositelj obveze: Ministarstvo poljoprivrede, Uprava šumarstva, lovstva i drvne industrije

– podnošenje zahtjeva za doznaku stabala Savjetodavnoj službi Zagreb

Nositelj obveze: Maistra

– izdavanje Rješenja o doznaci stabala

Nositelj obveze: Savjetodavna služba Zagreb

– podnošenje zahtjeva za izdavanje popratnice Savjetodavnoj službi Zagreb

Nositelj zahtjeva: Maistra

– izdavanje popratnice za stavljanje drva u promet

Nositelj zahtjeva: Savjetodavna služba Zagreb

– izvođenje radova na izgradnji zamjenske građevine Hotela Park u Rovinju kao i pripadajućih infrastrukturnih radova u cilju realizacije projekta Hotel Park

Nositelj obveze: Maistra

– podnošenje zahtjeva za izdavanjem uporabne dozvole

Nositelj obveze: Maistra

– izdavanje uporabne dozvole

Nositelj obveze: Grad Rovinj, Upravni odjel za prostorno planiranje, zaštitu okoliša i izdavanje akata, Odsjek za izdavanje akata

– podnošenje zahtjeva Ministarstvu turizma za izdavanjem Rješenja o utvrđivanju ispunjavanja uvjeta za vrstu i kategoriju ugostiteljskih objekata iz skupine Hoteli 5\*

Nositelj obveze: Maistra

– izdavanje Rješenja o kategoriji ugostiteljskih objekata iz skupine Hoteli 5\*

Nositelj obveze: Ministarstvo turizma

Svi upravni i drugi postupci navedeni u predmetnom hodogramu aktivnosti kao i možebitni postupci koji nisu navedeni, a koje će biti potrebno provesti u svrhu pripreme i realizacije projekta Hotel Park, provest će se sukladno propisima Republike Hrvatske.

IX.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/16-04/281

Urbroj: 50301-05/18-16-2

Zagreb, 28. rujna 2016.

Predsjednik

Tihomir Orešković, v. r.

88 30.09.2016 Odluka o proglašenju projekta "Hotel Park 5\*, Rovinj" strateškim investicijskim projektom Republike
Hrvatske